Oradea
Oradea (mađarski Nagyvárad, njemački Großwardein, slavensko ime Veliki Varadin) jest grad u Rumuniji, smješten u Krišani, podregiji Transilvanije. Predstavlja sjedište okruga Bihor, i jedan je od najvažnijih ekonomskih, društvenih i kulturnih centara u zapadnom dijelu Rumunije. Grad se nalazi na sjeverozapadu zemlje, smješten između brežuljaka u ravnici Krišana, na obalama rijeke Brzi Kereš, koja dijeli grad na gotovo jednake polovine. Smještena na oko 10 km udaljenosti od Borșa, jednog od najvažnijih prelaza na granici Rumunije s Mađarskom, Oradea je na desetom mjestu po veličini među rumunskim gradovima. Prostire se na površini od 11.556 hektara, na području dodira između produžetaka Apušenskih planina i proširene ravnice Krišana-Banat. Oradea uživa visok životni standard u odnosu na druge rumunske gradove i svrstava se među najprihvatljivije gradove za život u zemlji. Grad je takođe veliko industrijsko središte u regionu, sjedište je nekih od najvećih rumunskih kompanija. Pored statusa ekonomskog središta, Oradea se može pohvaliti i bogatom arhitektonskom baštinom u Art Nouveau stilu i član je mreže Réseau Art Nouveau.